Gedhung Merdheka itu apa sih? Jelaskan dalam bahasa jawa ya

Gedhung Merdheka salah satunggaling gedhong ingkang dunungipun wonten ing margi Asia-Afrika, Bandung, Indonésia. Gedhung punika kalebet gedhong ingkang gadhah sajarah awit naté dipun-ginakaken kanggé panggènan Konferensi Tingkat Tinggi Asia-Afrika nalika taun 1955. Sapunika gedhong merdheka dipun-ginakaken kanggé musiyum ingkang mameraken piranti-piranti koleksi saha foto-foto Konferensi Asia-Afrika ingkang dados cikal bakal Gerakan Non-Blok ingkang sepisanan nalika taun 1955. Wewangunan punika dipunrancang nalika taun 1926 kaliyan Van Galen Last saha C.P. Wolff Schoemaker. Kekalihipun punika Guru Besar wonten ing Technische Hogeschool (Sekolah Teknik Tinggi), ingkang samangké dipunwasatni ITB. Kekalihipun punika arsitèktur Walanda ingkang misuwue nalika jaman samanten. Gedhung Merdheka punika gadhah nuansa art deco. Déné lantainipun dipundamel saking marmer damelan Italia ingkang keling-keling, ruwangan-ruwangan panggènan kanggé ngunjuk saha sante dipundamel saking kayu cikenhout, déné kanggé paneranganipun dipun-ginakaken lampu-lampu bias kristal ingkang gumantung. Gedhung punika manggèn wonten siti ingkang wiyaripun 7.500 m2.

Wewangunan punika dipunyasa nalika taun 1895 kanthi nama Sociëteit Concordia. Nalika taun 1926 yasan punika dipunrenovasi sedayanipun kaliyan Wolff Schoemacher, Aalbers saha Van Gallen.

Nalika jaman Jepang gedhong punika dipunwastani Dai Toa Kaman saha dipun-ginakaken kanggé pusat kabudayan.

Nalika jaman proklamasi kamardikan Republik Indonesia nalika tanggal 17 Agustus 1945 gedhong punika dipun-ginakaken kanggé markas pemudha. Kanthi kaputusan pamarintah Republik Indonesia nalika taun 1954 netepaken manawi kitha Bandung dipun-ginakaken kanggé panggènan Konferensi Asia Afrika, pramila Gedhung Concordia kapilih dados panggènan konferènsi punika. Gedhung punika banjur dipunparingi nama Gedhung Merdheka kaliyan Présidhèn Sukarno nalika tanggal 7 April 1955.

Nalika wulan Maret taun 1980, Gedhung Merdheka dipun-ginakaken kanggé panyelenggaraan Peringatan kaping 25 Konferensi Asia Afrika ingkang dipuntindakaken tanggal 24 April 1980.